Umumiy oʻrta taʼlim toʻgʻrisidagi elektron shahodatnomaning davlat namunasini tasdiqlash haqida
(resolution, 2023-01-31)

Oʻzbekiston Respublikasi Prezidentining “2022 — 2026-yillarda xalq taʼlimini rivojlantirish boʻyicha milliy dasturni tasdiqlash toʻgʻrisida” 2022-yil 11-maydagi PF-134-son Farmoni ijrosini taʼminlash va umumiy oʻrta taʼlim toʻgʻrisidagi elektron shahodatnomaning davlat namunasini tasdiqlash maqsadida Vazirlar Mahkamasi qaror qiladi: 1. Quyidagilar: Tayanch oʻrta taʼlim toʻgʻrisidagi elektron shahodatnomaning davlat namunasi shakli 1-ilovaga muvofiq; Umumiy oʻrta taʼlim toʻgʻrisidagi elektron shahodatnomaning davlat namunasi shakli 2-ilovaga muvofiq; Psixik rivojlanishida nuqsoni boʻlgan bolalar uchun ixtisoslashtirilgan maktabni (maktab-internat) tamomlaganlik toʻgʻrisidagi elektron sertifikat namunasi shakli 3-ilovaga muvofiq; Umumiy oʻrta taʼlim toʻgʻrisida elektron shahodatnomalarni berish tartibi haqidagi nizom 4-ilovaga muvofiq tasdiqlansin. 2. Oʻzbekiston Respublikasi Maktabgacha va maktab taʼlimi vazirligi: ikki oy muddatda Raqamli texnologiyalar vazirligi bilan birgalikda “Elektron shahodatnoma” axborot tizimini ishlab chiqsin; 2022/2023 oʻquv yili yakunidan boshlab, shuningdek tizimida umumiy oʻrta taʼlim tashkilotlari boʻlgan vazirliklar va idoralar bilan birgalikda davlat va nodavlat taʼlim tashkilotlarida “Elektron shahodatnoma” axborot tizimiga bitiruvchilar haqidagi maʼlumotlar kiritib borilishini taʼminlasin; 2023-yil 20-aprelga qadar “Elektron shahodatnoma” axborot tizimini “Elektron hukumat” tizimi idoralararo integratsiyalashuv platformasi orqali Bilim va malakalarni baholash agentligining “ABITUR” maxsus elektron dasturiga integratsiyalashtirsin. 3. Belgilab qoʻyilsinki, Elektron shahodatnoma” axborot tizimini ishga tushirish va keyinchalik qoʻllab-quvvatlash Maktabgacha va maktab taʼlimi sohasidagi islohotlarga koʻmaklashish jamgʻarmasi mablagʻlari hisobidan moliyalashtiriladi. 4. Oʻzbekiston Respublikasi Vazirlar Mahkamasining “Umumiy oʻrta taʼlim toʻgʻrisidagi rasmiy hujjatlarning davlat namunasini tasdiqlash haqida” 2019-yil 13-maydagi 393-son qarori oʻz kuchini yoʻqotgan deb hisoblansin. 5. Oʻzbekiston Respublikasi Maktabgacha va maktab taʼlimi vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri X.U. Umarova hamda raqamli texnologiyalar vaziri Sh.X. Shermatov zimmasiga yuklansin. Tayanch oʻrta taʼlim toʻgʻrisidagi elektron shahodatnoma A4 (210x297 mm) oʻlchamli koʻrinishga ega. Uning yuqori qismiga “OʻZBEKISTON RESPUBLIKASI, REPUBLIC OF UZBEKISTAN”, quyi qismiga “TAYANCH OʻRTA TAʼLIM TOʻGʻRISIDA SHAHODATNOMA, CERTIFICATE OF BASIC SECONDARY EDUCATION”, aʼlo darajali shahodatnomaga “TAYANCH OʻRTA TAʼLIM TOʻGʻRISIDA AʼLO DARAJALI SHAHODATNOMA, CERTIFICATE OF BASIC SECONDARY EDUCATION WITH HONOURS” soʻzlari yoziladi va markaziga Oʻzbekiston Respublikasi Davlat gerbi tasviri tushiriladi. Tayanch oʻrta taʼlim toʻgʻrisidagi elektron shahodatnomada “TM”, aʼlo darajali shahodatnomada “TM-A” harfi va sakkizta raqamli tartib raqami yoziladi. Tayanch oʻrta taʼlim toʻgʻrisidagi elektron shahodatnomaga QR-kod tasviri tushiriladi. Oʻzbekiston Respublikasi Maktabgacha va maktab taʼlimi vazirligi tomonidan Tayanch oʻrta taʼlim toʻgʻrisidagi elektron shahodatnomaning davlat namunasi va tavsifiga oʻzgartirish hamda qoʻshimchalar kiritilishi mumkin. Umumiy oʻrta taʼlim toʻgʻrisidagi elektron shahodatnoma A4 (210x297mm) oʻlchamli koʻrinishga ega. Uning yuqori qismiga “OʻZBEKISTON RESPUBLIKASI, REPUBLIC OF UZBEKISTAN”, quyi qismiga “UMUMIY OʻRTA TAʼLIM TOʻGʻRISIDA SNANODATNOMA, CERTIFICATE OF GENERAL SECONDARY EDUCATION” aʼlo darajali shahodatnomaga “UMUMIY OʻRTA TAʼLIM TOʻGʻRISIDA AʼLO DARAJALI SNANODATNOMA, CERTIFICATE OF GENERAL SECONDARY EDUCATION WITN NONOURS” soʻzlari yoziladi va markaziga Oʻzbekiston Respublikasi Davlat gerbi tasviri tushiriladi. Umumiy oʻrta taʼlim toʻgʻrisidagi elektron shahodatnomada “UM”, kumush medal bilan shahodatnomada “UM-K”, aʼlo darajali oltin medal bilan shahodatnomada “UM-O” harfi va sakkizta raqamli tartib raqami yoziladi. Umumiy oʻrta taʼlim toʻgʻrisidagi elektron shahodatnomaga QR-kod tasviri tushiriladi. Oʻzbekiston Respublikasi Maktabgacha va maktab taʼlimi vazirligi tomonidan Umumiy oʻrta taʼlim toʻgʻrisidagi elektron shahodatnomaning davlat namunasi va tavsifiga oʻzgartirish hamda qoʻshimchalar kiritilishi mumkin. Psixik rivojlanishida nuqsoni boʻlgan bolalar uchun ixtisoslashtirilgan maktabni (maktab-internat) tamomlaganlik toʻgʻrisidagi elektron sertifikat A4 (210x297mm) oʻlchamli koʻrinishga ega. Uning yuqori qismiga “OʻZBEKISTON RESPUBLIKASI, REPUBLIC OF UZBEKISTAN”, quyi qismiga “SERTIFIKAT, CERTIFICATE” soʻzi yoziladi va markaziga Oʻzbekiston Respublikasi Davlat gerbi tasviri tushiriladi. Psixik rivojlanishida nuqsoni boʻlgan bolalar uchun ixtisoslashtirilgan maktabni (maktab-internat) tamomlaganlik toʻgʻrisidagi elektron sertifikatda S harfi va sakkizta raqamli tartib raqami yoziladi. Psixik rivojlanishida nuqsoni boʻlgan bolalar uchun ixtisoslashtirilgan maktabni (maktab-internat) tamomlaganlik toʻgʻrisidagi elektron sertifikatga QR-kod tasviri tushiriladi. Oʻzbekiston Respublikasi Maktabgacha va maktab taʼlimi vazirligi tomonidan elektron sertifikatning davlat namunasi va tavsifiga oʻzgartirish hamda qoʻshimchalar kiritilishi mumkin. 1. Mazkur Nizom umumiy oʻrta taʼlim tashkilotlari (keyingi oʻrinlarda — taʼlim tashkiloti) tomonidan umumiy oʻrta taʼlim toʻgʻrisidagi elektron shahodatnomaga buyurtma berish, uni shakllantirish, saqlash va bitiruvchilarga berish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: bitiruvchi — taʼlim tashkilotining 9 yoki 11-sinfini tugatgan, taʼlim dasturlarini davlat taʼlim standartlari talablari darajasida oʻzlashtirgan va oʻquv fanlaridan yil yakuni boʻyicha ijobiy baholangan, yakuniy davlat attestatsiyasini muvaffaqiyatli topshirgan oʻquvchilar; buyurtma — taʼlim tashkiloti tomonidan taʼlim tashkiloti bitiruvchilariga beriladigan shahodatnomalarga Oʻzbekiston Respublikasi Maktabgacha va maktab taʼlimi vazirligiga (keyingi oʻrinlarda — vazirlik) “elektron shahodatnoma” axborot tizimi orqali yuboriladigan talabnoma; shahodatnoma — umumiy hamda tayanch oʻrta taʼlim toʻgʻrisidagi rasmiy davlat hujjati; “Elektron shahodatnoma” axborot tizimi (keyingi oʻrinlarda — elektron platforma) — vazirlikning taʼlim tashkiloti bitiruvchilari haqidagi maʼlumotlarni kiritish va ularga beriladigan shahodatnomaga buyurtma berish, uni shakllantirish, puxta ishlab chiqish, saqlash va bitiruvchilar tomonidan yuklab olish hamda hisobotlarni yuritish jarayonlarini amalga oshirish imkoniyatini beradigan elektron platformasi. 3. Tayanch oʻrta taʼlim toʻgʻrisidagi shahodatnoma taʼlim tashkilotlarining 10-sinfida oʻqishni davom ettirish hamda Oʻzbekiston Respublikasi hududidagi va taʼlim yoʻnalishi boʻyicha xalqaro bitim imzolagan davlatlar hududidagi akademik litseylar va kasb-hunar maktablariga, umumiy oʻrta taʼlim toʻgʻrisidagi shahodatnoma kollejlar, texnikumlar va oliy taʼlim tashkilotlariga kirish uchun hujjatlarni topshirish hamda tanlov natijalariga koʻra taʼlim olishni davom ettirish huquqini beradi. 4. Bitiruvchilarga quyidagi turdagi shahodatnomalar beriladi: a) tayanch oʻrta taʼlim toʻgʻrisida shahodatnoma (9-sinf); tayanch oʻrta taʼlim toʻgʻrisidagi aʼlo darajali shahodatnoma (9-sinf); b) umumiy oʻrta taʼlim toʻgʻrisidagi shahodatnoma (11-sinf); umumiy oʻrta taʼlim toʻgʻrisida (kumush medal bilan) shahodatnoma (11-sinf); umumiy oʻrta taʼlim toʻgʻrisidagi aʼlo darajali (oltin medal bilan) shahodatnoma (11-sinf); v) psixik rivojlanishida nuqsoni boʻlgan bolalar uchun ixtisoslashtirilgan maktabni (maktab-internat) tamomlaganlik toʻgʻrisidagi sertifikat. 5. Shahodatnoma belgilangan namuna boʻyicha oʻzbek va ingliz tillarida shakllantiriladi. 6. Bitiruvchilarga shahodatnoma mazkur Nizomga ilovadagi sxemaga muvofiq beriladi. 7. Bitiruvchilarga shahodatnoma sinf jurnallari (elektron jurnal), yakuniy davlat attestatsiyasi natijalari va pedagogik kengash qarori asosida beriladi. Shahodatnomaga oʻquv fanlari taʼlim tashkilotlari uchun moʻljallangan oʻquv dasturi va rejadagi fanlar asosida kiritiladi. 8. Buyurtma berish va shahodatnomani shakllantirish elektron platforma orqali amalga oshiriladi. 9. Tizimida taʼlim tashkilotlari boʻlgan vazirliklar va idoralar, vazirlikning Qoraqalpogʻiston Respublikasi, viloyatlar va Toshkent shahridagi boshqarmalari (keyingi oʻrinlarda — hududiy boshqarmalar), tuman (shahar) boʻlimlari va taʼlim tashkilotlarida elektron platformadan foydalanish, shahodatnomani shakllantirish, saqlash, puxta ishlab chiqish va nazorat qilish boʻyicha masʼul xodimlar (keyingi oʻrinlarda — masʼul shaxslar) belgilanadi. Masʼul shaxslar boshqa ishga oʻtganda yoki lavozimidan ozod etilganda, mazkur vazifalar boshqa shaxslarga yuklanadi. 10. Vazirlik, hududiy boshqarmalar hamda tuman (shahar) boʻlimlari taʼlim tashkilotlarining Yagona identifikatsiya tizimidan roʻyxatdan oʻtgan masʼul shaxslariga elektron platformadan foydalanish huquqi beriladi. 11. Har yili 1-dekabrga qadar taʼlim tashkilotining masʼul shaxslari tomonidan bitiruvchi haqida quyidagi maʼlumotlarni elektron platformaga kiritish orqali buyurtma shakllantiriladi: shaxsini tasdiqlovchi hujjatlar toʻgʻrisidagi maʼlumotlar (ID-karta, pasport yoki tugʻilganlik toʻgʻrisidagi guvohnoma seriyasi va raqami); jismoniy shaxsning shaxsiy identifikatsiya raqami (JSHSHIR); familiyasi, ismi, otasining ismi, tugʻilgan sanasi va jinsi haqidagi maʼlumotlar; shahodatnoma turi. 12. Har yili 25-mayga qadar taʼlim tashkilotining masʼul shaxslari tomonidan elektron platformadagi maʼlumotlar yangilab boriladi. Bunda: oʻquvchilar safidan chiqarilgan bitiruvchi haqidagi maʼlumotlar elektron platformadan oʻchiriladi; oʻquvchilar safiga qabul qilingan bitiruvchi haqidagi maʼlumotlar elektron platformaga kiritiladi. 13. Taʼlim tashkiloti direktori, tuman (shahar) boʻlimi mudiri va hududiy boshqarma boshligʻi har yili 30-mayga qadar buyurtmalarning davlat statistika hisoboti koʻrsatkichiga mos kelishini tekshirib, elektron platforma orqali tasdiqlaydi. 14. Vazirlik buyurtmalar asosida shahodatnomalarning seriyasi va tartib raqamini elektron platforma orqali ajratadi. 15. Har yili 15-iyunga qadar taʼlim tashkilotining pedagogik kengashi bitiruvchilarga shahodatnoma berish toʻgʻrisida qaror qabul qiladi. 16. Har yili 20-iyunga qadar yakuniy attestatsiya natijalari, pedagogik kengash qarori va sinf jurnallari (elektron jurnal) asosida masʼul shaxslar elektron platformaga oʻquv fanlaridan yakuniy baholarni kiritadi va ushbu maʼlumotlar taʼlim tashkiloti direktori tomonidan elektron platforma orqali tasdiqlanadi. 17. Bitiruvchi haqidagi maʼlumotlar taʼlim tashkiloti direktori tomonidan elektron platforma orqali tasdiqlangandan soʻng shahodatnoma avtomatik tarzda shakllantiriladi va unga QR-kod tasviri tushiriladi. Taʼlim tashkiloti direktori tomonidan tasdiqlanmagan va QR-kod tasviri boʻlmagan shahodatnomalar haqiqiy hisoblanmaydi. Taʼlim tashkiloti direktori tomonidan tasdiqlangan va QR-kod tasviri tushirilgan shahodatnomani elektron platforma orqali oʻzgartirishga yoʻl qoʻyilmaydi. 18. Yakuniy davlat attestatsiyalarini eksternat tartibida topshirgan shaxslar shahodatnomasining yuqori qismi oʻng burchagiga “ekstern” soʻzi yoziladi. 19. Shahodatnomalarni bitiruvchilarga har yili 20-iyunga qadar beriladi. 20. Bitiruvchilar shahodatnomani elektron platformadan shaxsini tasdiqlovchi hujjatlar toʻgʻrisidagi maʼlumotlarni (ID-karta, pasport yoki tugʻilganlik toʻgʻrisidagi guvohnoma seriyasi va raqami) kiritish orqali bepul yuklab oladi. Elektron platformadan yuklab olingan shahodatnomalar yoʻqolgan yoki yaroqsiz holga kelgan taqdirda, bitiruvchilarga dublikat shahodatnoma berilmaydi. Bitiruvchilar shahodatnomani elektron platformadan bepul qayta yuklab oladi. Shahodatnomasi buzilgan yoki familiyasi, ismi, otasining ismi oʻzgargan bitiruvchilar umumiy oʻrta taʼlim toʻgʻrisidagi rasmiy davlat hujjat dublikatini berish boʻyicha davlat xizmatidan foydalanish orqali dublikat shahodatnoma oladi. Tuman (shahar) boʻlimlari Internet jahon axborot tarmogʻi yetib bormagan olis va chekka hududlarda joylashgan taʼlim tashkilotlariga shahodatnomalarni elektron platformadan yuklab olib, chop etgan holda taqdim etadi. 21. Bitiruvchilar shahodatnomasini olgandan soʻng tegishli yilning 1-oktabriga qadar ularga berilgan shahodatnomada xatolik (familiyasi, ismi, otasining ismi, tugʻilgan sanasida, oʻquv fanlarida, bahosida) borligi aniqlangan taqdirda, elektron platforma orqali yoki taʼlim tashkilotiga bu haqda murojaat qiladi. 22. Taʼlim tashkiloti bitiruvchi murojaatini koʻrib chiqib, aniqlangan xatolikni bartaraf qilgan holda, elektron platforma orqali QR-kod tasviri tushirilgan yangi shahodatnomani shakllantiriladi yoki xatolik asoslantirilmagan taqdirda, yangi shahodatnoma berishni rad etadi. Yangi shakllantirilgan shahodatnoma dublikat hisoblanmaydi. 23. Shahodatnomalarni shakllantirish jarayonida xatoliklarga yoʻl qoʻygan masʼul shaxslarga nisbatan intizomiy jazo choralari koʻriladi. Buzilgan shahodatnomalar toʻgʻrisida taʼlim tashkilotida dalolatnoma tuziladi. Taʼlim tashkiloti dalolatnomaga buzilgan shahodatnoma va asoslovchi hujjatlarni ilova qilgan holda, elektron platformada tuman (shahar) boʻlimi orqali hududiy boshqarmaga yuboradi. 24. Hududiy boshqarmalar tomonidan buzilgan shahodatnomalar va ularning seriya va tartib raqami elektron platforma orqali bekor qilinadi. 25. Taʼlim tashkilotlari har yili 1-iyulga qadar bitiruvchilarga berilgan shahodatnomaning hisobotlarini elektron platformadan yuklab oladi va reyestrini yuritib boradi. 26. Elektron platformaga maʼlumotlarning toʻgʻri kiritilishi, jumladan, bitiruvchilarning baholari haqqoniy qoʻyilishi boʻyicha javobgarlik shaxsan taʼlim tashkiloti direktoriga yuklanadi. 27. Ushbu Nizomni qoʻllashda yuzaga keladigan nizolar qonunchilikda belgilangan tartibda hal etiladi. 28. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar. Bosqichlar Subyektlar Tadbirlar Muddat 1-bosqich Taʼlim tashkiloti 1. Bitiruvchi haqidagi maʼlumotlarni elektron platformaga kiritish orqali buyurtmani shakllantiradi. Har yili 1-dekabrga qadar 2. Bitiruvchi toʻgʻrisidagi maʼlumotlarni elektron platforma orqali yangilab boradi. Har yili 25-mayga qadar 2-bosqich Tuman (shahar) xalq taʼlimi boʻlimi va hududiy boshqarma 1. Buyurtmalarning davlat statistika hisoboti koʻrsatkichiga mos kelishini tekshiradi va elektron platforma orqali tasdiqlaydi. Har yili 30-mayga qadar 2. Taʼlim tashkiloti pedagogik kengashi bitiruvchilarga shahodatnoma berish toʻgʻrisida qaror qabul qiladi. Har yili 15-iyunga qadar 3-bosqich Xalq taʼlimi vazirligi Buyurtmalar asosida elektron shahodatnomaga seriya va tartib raqami ajratiladi. Buyurtma kelib tushishi bilan 4-bosqich Taʼlim tashkiloti 1. Elektron platformaga oʻquv fanlaridan yakuniy baholarni kiritadi va tasdiqlaydi. 2. Shahodatnomalarni bitiruvchilarga beradi. Har yili 20-iyunga qadar 5-bosqich “Elektron shahodatnoma” axborot tizimi QR-kod tasviri tushirilgan shahodatnomalar shakllantiriladi. Yakuniy baholar tasdiqlanishi bilan 6-bosqich Bitiruvchi Shahodatnomani “Elektron shahodatnoma” axborot tizimidan yuklab oladi. Oʻz xohishiga koʻra 7-bosqich Taʼlim tashkiloti Taʼlim tashkilotlari bitiruvchilarga berilgan shahodatnomalarning hisobotlarini elektron platformadan yuklab oladi va reyestrini yuritib boradi. Har yili 1-iyulga qadar